Ngayaw Ake'

**Lîm Tì-sèng** (林智勝), 本名**Ngayaw Ake**' (), kū Hàn-miâ sī **Lîm Tì-sēng** (林智盛), sī Tâi-oân A-bí-cho̍k ê iá-kiû soán-chhiú, gōa-hō "Tōa-su-hiaⁿ"; tī 2003 nî-té ê Tē-it-kài Thè-tāi-e̍k Soán-siù-hōe lāi-té hō͘ Tē-it Kim-kong Tūi kéng tio̍h, tī 2004 nî thâu-chi̍t-pái tī Tiong-hôa Chit-pāng chhut-sài; bat-tī Lamigo Thô-oân kah Tiong-sìn Hiaⁿ-tī hāu-le̍k, bo̍k-chiân tī Bī-choân Liông tam-jīm it-kun chō͘-lí táⁿ-kek kàu-liān. I tī 2013 nî oân-sêng 1000-ki an-táⁿ, 100-ki hőng-bú-láng kah 100-pái thau-lúi ê sêng-chiū; tī 2016 nî thàu-kòe chū-iû kiû-oân chè-tō͘ choán-tūi kah Tiong-sìn Hiaⁿ-tī Tūi, sī Tiong-hôa Chit-pāng thâu-chi̍t-ê thàu-kòe chū-iû kiû-oân chè-tō͘ choán-tūi ê kiû-oân; tī 2022 nî choaon2 kah Bī-choân Liông Tūi, keh-nî kòng-chhut seng-gâi tē-300-ki hőng-bú-láng, sī Tiong-hôa Chit-pāng thâu-chi̍t-ê seng-gâi kòng 300-ki hőng-bú-láng ê kiû-oân, mā-sī Tiong-chit lāi-té seng-gâi siōng-chē hőng-bú-láng ê kiû-oân.

## Seng-gâi
### Chá-kî Seng-gâi
Lîm Tì-sèng sè-hàn ê sî sī a-kong a-má chhī tōa-hàn ê, ka-kéng bô hó, ū-sî koh ē hoân-ló bô pn̄g thang chia̍h; chiap-chhiok iá-kiû liáu-āu, chú-iàu lóng sī chò iû-kek-chhiú, tī ha̍k-seng iá-kiû sî-kî tio̍h í-keng tiāⁿ-tiāⁿ tāi-piáu kok-ka khì pí-sài ah, pau-koat tī  tit-tio̍h koan-kun; tī ko-tiong pit-gia̍p ê sî, Bí-kok Chit-pāng Seattle Chúi-siú siōⁿ-beh chio i ji̍p-khì, tān-sī i soán-te̍k lâu-tī Tâi-oân, ka-ji̍p gia̍p-î kiû-tūi Ha̍p-chok Kim-khò͘。

### La New Hîm kàu Lamigo Thô-oân Sî-kî
Lîm Tì-sēng tī 2003 nî-té chham-ka Tē-1-kài Thè-tāi-ek Soán-siù-hōe hō͘ Tē-it Kim-kong kéng tio̍h , chiâⁿ-chò soán-siù chiōng-goân, 2004 nî kiû-kùi sī i tī Tiong-hôa Chit-pāng ê thâu-chi̍t-nî; keh-nî i kā miâ kái-chò Lîm Tì-sèng. 2006 nî, Ji̍t-pún Chit-pāng Chhian-ia̍p Rotte Hái-iôⁿ siōⁿ-beh chio i kah Ngô͘ Su-iū khì, tān-sī kiû-thoân kan-na goān-ì hō͘ Ngô͘ Su-iū khì.

2009 nî lóng-chóng kòng-chhut 31-ki hőng-bú-láng, chiâⁿ-chò liân-bêng thâu-chi̍t-ê tan-kùi chhiau-kòe 30-ki hőng-bú-láng ê pún-thó͘ kiû-oân.

2013 nî 7 goe̍h 18, Lamigo Thô-oân tī Sin-chng Iá-kiû-tiôⁿ pí-sài kiat-sok liáu-āu, i seng chē kiû-tūi ê bá-suh kàu Thô-hn̂g Iá-kiû-tiôⁿ, jiân-āu ka-kī khui-chhia tńg-khì i tī Tiong-le̍k ê chhù, m̄-koh chha-put-to ē-àm 11-tiám ê sî, tī Thô-hn̂g-koān Tiong-le̍k-chhī kah kè-thêng-chhia sio-lòng, Lîm Tì-sèng thâu, chhiú, kha-thâu-u lóng tio̍h-siong, hit-nî chhun ê pí-sài lóng bô-hoat-tō͘ koh chiōⁿ-tiôⁿ. 2015 nî, i kah Khû Him-î chò-hóe siá *Kian-chhî Kiû Sèng: Lîm Tì-sèng ê Iá-kiû Jîn-seng*. 2015 nî  hőng jīn-ûi sī Lîm Tì-sèng seng-gâi siōng hó ê chi̍t-nî, hit-tang i chhut-sài 110-tiôⁿ, phah-chhut 156-ki an-táⁿ, kî-tiong pau-hâm 31-ki hőng-bú-láng, koh-ū 124-hun táⁿ-tiám, táⁿ-kek-lu̍t, chiōⁿ-lúi-lu̍t kah tn̂g-táⁿ-lu̍t hun-pia̍t sī 0.380, 0.469, 0.689, tit-tio̍h hit-nî ê MVP, āu--lâi i hêng-sú chū-iû kiû-oân soán-te̍k ka-ji̍p Tiong-sìn Hiaⁿ-tī, chiâⁿ-chò choân liân-bêng thâu-chi̍t-ê thàu-kòe chū-iû kiû-oân chè-tō͘ choán-tūi ê kiû-oân.

### Tiong-sìn Hiaⁿ-tī Sî-kî
Lîm Tì-sèng tī choán-tūi liáu-āu, kè-sio̍k i tī Lamigo tio̍h khai-sí ê liân-sòa chiōⁿ-lúi tiôⁿ-chhù, tī liân-sòa 85-tiôⁿ chiōⁿ-lúi kì-lo̍k ê sî, í-keng chhiau-kòe Bí-kok Chit-pāng thûi-á-chhiú Williams tī 1949 nî ê kì-lo̍k; tī liân-sòa 100-tiôⁿ chiōⁿ-lúi ê sî, hō͘ Tāi-liân-bêng bāng-chām khǹg tī thâu-ia̍h, it-ti̍t kàu 6 goe̍h 16 bīn-tùi Gī-tāi Sai-gû ê pí-sài chiah chhut-hiān choán-tūi liáu-āu thâu-chi̍t-tiôⁿ bô chiōⁿ-lúi, liân-sòa chiōⁿ-lúi tiôⁿ-chhù sī 109-tiôⁿ. Tī 2017 nî kiû-kùi, Hiaⁿ-tī hoat-seng "Ngó͘-hó͘-chiòng Sū-kiāⁿ", hō͘ i tī chit-tōaⁿ kî-kan lāi-té bô tī it-kun chhut-sài。

2021 nî kiû-kùi kiat-sok, ha̍p-iok kàu-kî, jî-chhiáⁿ thang koh hêng-sú chū-iû kiû-oân khoân-lī, lo̍h-bóe kah Tiong-sìn Hiaⁿ-tī hia̍p-tiau liáu-āu, kiû-thoân ti̍t-chiap kā i khǹg tī pó-hō͘ miâ-toaⁿ gōa-kháu, ē-sái chū-iû kah kok-tūi chhiam-iok, jî-chhiáⁿ koh m̄-bián choán-tūi-hùi, chòe-āu i soán-te̍k ka-ji̍p Bī-choân Liông。

### Bī-choân Liông Sî-kî
2022 nî 1 goe̍h 25, Lîm Tì-sèng kah Bī-choân Liông chhiam--loeh chi̍t-nî ê ha̍p-iok, sī i tē-2-pái choán-tūi, mā sī tī Tiong-hôa Chit-pāng hāu-le̍k ê tē-3-ki kiû-tūi, pēng-chhiáⁿ chún-pī thiau-chiàn seng-gâi 300-ki hőng-bú-láng ê kì-lo̍k, lo̍h-bóe tī 2023 nî 4 goe̍h 16, tiàm Thô-hn̂g Iá-kiû-tiôⁿ oân-sêng chit-ê kì-lo̍k.

2025 nî 3 goe̍h 31, Lîm Tì-sèng tiàu-khui kì-chiá-hōe soan-pò͘ beh tī kiû-kùi-bóe ín-thè. 9 goe̍h 7 hō, tī Tâi-pak Tōa-kī-tàn kí-pān ín-thè-sài, pēng-chhiáⁿ tī i seng-gâi siōng-bóe chi̍t-ê táⁿ-se̍k kòng-chhut chi̍t-ki hőng-bú-láng, ta̍t-sêng 22-nî ta̍k-nî lóng ū hőng-bú-láng ê kì-lo̍k. Ín-thè liáu-āu i lâu tī Bī-choân Liông chò kàu-liān, 2026 nî khai-sí tam-jīm it-kun chō͘-lí táⁿ-kek kàu-liān.

## Chit-pāng Seng-gâi Sêng-chek
* (**Chho͘-o͘-jī** sī hit-nî siōng-hó ia̍h siōng-koân ê sêng-chek)

## Te̍k-sû Sū-chek
*2006 nî Tō͘-ha A-ūn kim-pâi-chiàn bīn-tùi Ji̍t-pún-tūi, Lîm Tì-sèng phah-chhut chài-kiàn an-táⁿ hō͘ Tiong-hôa-tūi tit-tio̍h kim-pâi.
*2008 nî 4 goe̍h 4 hō tī Tōa-pi-ô͘ Iá-kiû-tiôⁿ tùi-chiàn Hiaⁿ-tī Chhiōⁿ, Lîm Tì-sèng tī 9-kio̍k-hā bē-hù tńg-khì lúi-pau hőng phòaⁿ chhut-kio̍k, jiân-āu tūi-iú Chio̍h Chì-úi phah-chhut lāi-iá kún-tē-kiû chhut-kio̍k, chit 2-hāng phòaⁿ-koat hō͘ i chiâⁿ put-boán, sûi chhiong ji̍p-khì kiû-tiôⁿ lāi-té kā it-lúi-sím Kang Chhun-hūi lòng--lo̍h-khì, lo̍h-bóe liân-bêng jīn-ûi éng-hióng tio̍h Tiong-hôa Chit-pāng Liân-bêng ê hêng-siōng, phòaⁿ-hoa̍t sin-tâi-phiò 11-bān koh bû-hān-kî thêng-sài; chòe-āu Lîm Tì-sèng khui kì-chiá-hōe hōe-sit-lé, liân-bêng chiah kái-chò kìm-sài 15-tiôⁿ, hoa̍t-khoán 18-bān.
*2009 nî 4 goe̍h 30 tī Lô-tong Iá-kiû-tiôⁿ kòng chhut tiong-gōa-iá hong-hiòng ê ko͘-hun hőng-bú-láng, sī 4 goe̍h ê tē-10-ki hőng-bú-láng, jî-chhiáⁿ khai-kùi kan-na chhut-sài 20-tiôⁿ tio̍h í-keng ū 10-ki hőng-bú-láng, sī hit-tang-chūn siōng kín ê kì-lo̍k.
*2009 nî 7 goe̍h 18 tī Thian-bú Iá-kiû-tiôⁿ kòng chhut hit-nî ê tē-20-ki hőng-bú-láng, khai-kùi kan-na 56-tiôⁿ tio̍h oân-sêng, sī hit-tang-chūn pún-thó͘ kiû-oân siōng kín ê kì-lo̍k.
*2010 nî 4 goe̍h 1 hō, tī Tōa-pi-ô͘ Iá-kiû-tiôⁿ tùi-chiàn Thóng-it 7-ELEVEn Sai, 1-kio̍k-hā bīn tùi tâu-chhiú Tân I̍t-sîn kòng chhut ko͘-hun hőng-bú-láng, sī kò-jîn seng-gâi ê tē-100-ki hőng-bú-láng, chiâⁿ-chò Tiong-chit pún-thó͘ kiû-oân lāi-té iōng siōng chió tiôⁿ-chhù ta̍t-sêng ê kiû-oân, mā sī Tiong-hôa Chit-pāng sú-siōng tē-10-ūi oân-sêng 100-ki hőng-bú-láng ê kiû-oân.
*2011 nî 1 goe̍h 11 sī Lamigo Thô-oân ê khai-hùn-ji̍t, Lîm Tì-sèng in-ūi sin-súi ê hia̍p-siong iá bô tēng-àn tio̍h bô chhut-se̍k thé-kiám kah chhun-hùn khai-hùn, sī tūi-sú thâu-chi̍t-pái ê pā-hùn sū-kiāⁿ, lo̍h-bóe hőng hoa̍t sin-tâi-phiò 10-bān-kho͘; kúi-kang liáu-āu kah Lamigo Thô-oân chhiam--loeh 5-nî chóng-kè ta̍t 3,000-bān-kho͘ ê ha̍p-iok.
*2013 nî 5 goe̍h 5 hō, tī Táu-la̍k Iá-kiû-tiôⁿ bīn-tùi Thóng-it 7-ELEVEn Sai ê pí-sài, 3-kio̍k-siōng phah-chhut chi̍t-ki it-lúi an-táⁿ, sī i chit-pāng seng-gâi tē-1000-ki an-táⁿ.
* 2013 nî 7 goe̍h 3 hō, tī Thô-hn̂g Iá-kiû-tiôⁿ bīn-tùi Gī-tāi Sai-gû ê pí-sài, 7-kio̍k-hā Lîm Tì-sèng thau-lúi sêng-kong, sī i chit-pāng seng-gâi tē-100-pái thau-lúi, chiâⁿ-chò Tiong-hôa Chit-pāng tē-5-ūi oân-sêng 1000-ki an-táⁿ, 100-ki hőng-bú-láng, 100-pái thau-lúi ê kiû-oân
*2015 nî 10 goe̍h 12, tī Thô-hn̂g Kok-chè Iá-kiû-tiôⁿ tùi-chiàn Thóng-it 7-ELEVEn Sai, tī 6-kio̍k-hā oân-sêng kò-jîn pún-kùi tē-30-pái thau-lúi sêng-kong, sī Tiong-hôa Chit-pāng thâu-chi̍t-ūi ta̍t-sêng tan-kùi 30-ki hőng-bú-láng koh 30-pái thau-lúi ê kiû-oân.
*2015 nî Sè-kài Iá-kiû 12-kiông Sài ī-sài tē-4-tiôⁿ bīn-tùi Kó͘-pa-tūi, tī 8-kio̍k-hā tē-jī-pái hō͘ tùi-chhiú kò͘-ì sì-bái pó-sàng chêng-1-hoan Koeh Giâm-bûn, Lîm Tì-sèng kòng chhut ū 3-hun táⁿ-tiám ê hőng-bú-láng, kòng phòa pêⁿ-chhiú ê kio̍k-bīn, lo̍h-bóe Tâi-oân í 4:1 phah iâⁿ Kó͘-pa, mā sī Tâi-oân 29-nî lâi koh-chi̍t-pái tī kok-chè-sài phah-pāi Kó͘-pa.
*2016 nî 10 goe̍h 25, Tâi-oân Tōa-sài tē-3-chiàn, Tiong-sìn Hiaⁿ-tī tī Thô-hn̂g Iá-kiû-tiôⁿ tùi-chiàn Gī-tāi Sai-gû, Lîm Tì-sèng tan-tiôⁿ kòng chhut 3-ki hőng-bú-láng, sī Tiong-hôa Chit-pāng Chóng-koan-kun-sài thâu-chi̍t-pái ê "tan-tiôⁿ 3-hiáng-phàu", m̄-koh lo̍h-bóe Hiaⁿ-tī iu-goân í 9:10 su hō͘ Gī-tāi.
*2019 nî 7 goe̍h 13, tī Tâi-tiong Chiu-chè Iá-kiû-tiôⁿ bīn-tùi Lamigo Thô-oân, tī 5-kio̍k-hā bīn-tùi tâu-chhiú Liz kòng chhut seng-gâi tē-10-ki móa-lúi choân-lúi-táⁿ, chhiau-kòe chêng Thóng-it Sai kiû-oân Tân Chèng-hiân tī 2004 nî 4 goe̍h 17 ê 9-ki, chiâⁿ-chò Tiong-hôa Chit-pāng sú-siōng siōng-chē móa-lúi choân-lúi-táⁿ ê soán-chhiú.
*2021 nî 11 goe̍h 21, tī Tâi-tiong Chiu-chè Iá-kiû-tiôⁿ bīn-tùi Lo̍k-thian Thô-oân, tī 7-kio̍k-hā bô-lâng chhut-kio̍k móa-lúi ê sî, bīn-tùi tâu-chhiú Chan Jîn-hô kòng chhut chiàⁿ-gōa-iá hong-hiòng ê hőng-bú-láng, sī seng-gâi tē-289-ki hőng-bú-láng, kah Tiuⁿ Thài-san chhòng-chō ê Tiong-chit kì-lo̍k pêⁿ chē, mā sī i seng-gâi tē-11-ki móa-lúi choân-lúi-táⁿ.
*2022 nî 4 goe̍h 3 hō, tī Tâi-lâm Iá-kiû-tiôⁿ tùi-chiàn Thóng-it 7-ELEVEn Sai, 5-kio̍k-siōng bīn-tùi tâu-chhiú Ông Kèng-bêng kòng chhut ko͘-hun hőng-bú-láng, sī seng-gâi tē-290-ki hőng-bú-láng, chiâⁿ-chò Tiong-hôa Chit-pāng ê sin kì-lo̍k, che mā sī i khòa-kùi liân-sòa 3-tiôⁿ hőng-bú-láng.
*2023 nî 4 goe̍h 16, tī Lo̍k-thian Thô-hn̂g Iá-kiû-tiôⁿ tùi-chiàn Lo̍k-thian Thô-oân, 8-kio̍k-siōng bīn-tùi tâu-chhiú Hagens kòng chhut 3-hun táⁿ-tiám ê hőng-bú-láng, sī seng-gâi tē 300-ki, hō͘ i chiâⁿ-chò Tiong-hôa Chit-pāng le̍k-sú-siōng thâu-chi̍t-ūi ta̍t-sêng seng-gâi 300-hong ê thûi-á-chhiú.
*2024 nî 4 goe̍h 24, tī Tâi-lâm Iá-kiû-tiôⁿ tùi-chiàn Thóng-it 7-ELEVEn Sai, 8-kio̍k-siōng phah chhut chi̍t-ki sam-lúi an-táⁿ, í 42-hòe 114-kang chiâⁿ-chò Tiong-chit nî-hòe siōng tōa phah chhut sam-lúi an-táⁿ ê soán-chhiú.
* 2025 nî 9 goe̍h 7 hō, tī Tâi-pak Tōa-kī-tàn tùi-chiàn Tâi-kǹg Hiông-eng, 6-kio̍k-hā seng-gâi siōng-bóe chi̍t-ê táⁿ-se̍k bīn-tùi Khó͘ Io̍k-bêng kòng-chhut chi̍t-ki tò-gōa-iá hong-hiòng ê hőng-bú-láng, kā seng-gâi hőng-bú-láng sò͘-liōng cheng-ka kàu 305-ki. Chit hong m̄-nā sī i tī 2025 nî kiû-kùi ê tē-it-ki, mā sī i tī Tōa-kī-tàn ê tē-it-ki, chiâⁿ-chò tī Tōa-kī-tàn kòng-chhut hőng-bú-láng ê thûi-á-chhiú lāi-té nî-hòe siōng-tōa--ê.

## Chù-kha

## Chham-khó Chu-liāu

## Gōa-pō͘ Liân-kiat
*
*